3
[image: image1.png]


    

בתי המשפט 

	

	בית משפט מחוזי חיפה
	בש 000209/06

	
	

	בפני:
	כבוד סגן הנשיא גדעון גינת
	תאריך:
	18/07/2006



	בעניין:
	מדינת ישראל
	

	
	
	
	המבקשת-המאשימה

	
	- נ ג ד - 
	

	
	
	

	
	פלוני , קטין יליד 1990
	
	המשיב-הנאשם


ישיבת יום 18.7.2006

מופיעים:

בשם המבקשת-המאשימה: עו"ד לינה סאבא, פמ"ח

בשם המשיב-הנאשם:  עו"ד בוריס שרמן, ס.צ.

המשיב בעצמו

כן נוכחים: אמו של המשיב ואחיו

שרמן:

אני מפנה את שימת הלב, כי לפי הודעה שקבלתי, ניתן להתקין איזוק אלקטרוני בבית אמו של המשיב, אך הדבר אינו אפשרי לגבי ביתו של אחיו של המשיב, שאושר בתור חלופת מעצר, שכן יש צורך, שם, בהתקנת קו בזק חדש, שונה מזה הקיים היום, והדבר לא מתבצע בימים אלה על ידי בזק בשל מצב המלחמה בו אנו מצויים. אצל האח אי אפשר. דיברתי עם בזק מספר פעמים, ביקשתי אישור חריג, היום היו אמורים לשלוח ובגלל המצב הבטחוני אמרו שלא ישלחו. יישלח טכנאי כשאפשר יהיה לעשות את זה. אצל האח צריך להתקין קו בזק כי אין לו בכלל קו בזק.

סאבא:

אני מראה לביה"ש ולסניגור מכתב מיום 17.7.06 מאת "השמירה טכנולוגיות" לפיו לא ניתן כיום לשלוח טכנאים לבצוע התקנות חדשות כל עוד לא ניתן לכך אישור על ידי גורמי בטחון.

שרמן:

מציע אצל האח בלי אזיק אלקטרוני, או אצל האמא עם אזיק אלקטרוני.

סאבא:

אם ביהמ"ש אומר לי ששתי האפשרויות היחידות הן כאמור אצל הסניגור, אני מבקשת לעצור אותו עד תום ההליכים. לגבי האמא – החלופה נשללה גם על ידי שירות המבחן וגם ע"י ביהמ"ש. אינני מסכימה לאף אחת מהחלופות. אני עומדת, בנסיבות אלה, על מעצרו של הנאשם עד תום ההליכים כי אף אחת מהחלופות לא מקיימת את תנאי השחרור שנקבעו על ידי השופט שפירא.

שרמן:

החלופה אצל האמא נשללה כי היא נבדקה לבד, בלי האח. היא נבדקה כמפקח יחיד.

היום אני מציע אותה ביחד עם האח, שניהם יהיו אחראים, שניהם ישגיחו. אחד מהם יימצא 24 שעות ביממה.

סאבא:

ביתה של האמא קרוב מאוד לבית המתלוננת. אצל האח אין בזק ולכן אי אפשר אזיק אלקטרוני.

החלטה

1.
בהחלטה מתאריך 13.7.06 החליט בית-המשפט (כב' השופט רון שפירא) לדחות את בקשת המאשימה למעצרו של המשיב-הנאשם עד תום ההליכים המשפטיים נגדו, וניתנו הוראות בדבר חלופות מעצר, ב"ש 209/06.

2.
עיקרן של הוראות אלה –  שחרורו של המשיב ל"מעצר בית מלא" בבית אחיו, כאשר לצורך פיקוח  יותקן לגבי המשיב  (גם) אזיק אלקטרוני.

3.
עתה מתברר שההוראה בדבר אזיק אלקטרוני אינה ניתנת לביצוע בימים אלה, בשל מצב המלחמה בפועל בו אנו נמצאים, מזה ימים אחדים. מתברר, שהתקנת אזיק אלקטרוני בביתו של האח טעונה קו בזק בבית מגורים זה. טכנאי בזק אינם יוצאים לעבודה מסוג זה באיזור חיפה בימים אלה, בשל מצב הביטחון. ניתן להתקין אזיק אלקטרוני בבית אמו של המשיב, אלא שמקום מגורים זה לא אושר ע"י השופט שקבע את חלופות המעצר, וזאת לאחר שקיבל בהקשר זה תסקיר מעצר.
4.
ב"כ המאשימה מדגישה, כי בהעדר קיום מלא של הוראות חלופת המעצר, לרבות ההוראה בדבר אזיק אלקטרוני, יש להשאיר את המשיב במעצר עד תום ההליכים. בהקשר זה יצויין כי המשיב נעצר בפרשה הנוכחית ביום 8.6.06. לפי כתב האישום שהוגש נגדו בוצעו העבירות הנטענות ביום 19.2.06. 
5.
שקלתי את כלל נסיבות הענין לאור הטענות שהובאו בפניי בכתב ובעל פה. אין ספק שהמצב החריג בו אנו נמצאים לא נלקח בחשבון בעת מתן ההחלטה בדבר חלופת המעצר. עוד ברור, למקרא החלטתו של כב' השופט שפירא, שעמדתו היתה שלא ראוי בענייננו להורות על מעצר עד תום ההליכים. 

6.
במצב דברים זה אני מחליט כדלקמן:

הנאשם-המשיב ישוחרר בתנאים של חלופת מעצר אשר נקבעו בהחלטה מתאריך 13.7.06 בשינויים כדלקמן:

א.
הן אמו של הנאשם-המשיב והן אחיו,   א'    ,  יחתמו בתור ערבים צד ג' להבטחת תנאי השחרור,  עד לסך 20,000 ₪, כל אחד;

ב.
סכום ההפקדה במזומן בקופת ביהמ"ש יועמד על סך של 1,000 (אלף) ₪ בסך הכל, כאשר הסכום הנוסף של 500 ₪ יופקד עד יום א', 23.7.06, שעה 12.00 בצהרים.

ג.
המשיב ישהה בכל שעות היממה בבית המגורים של אחיו, במען המצויין בהחלטת כב' השופט שפירא.

ד.
ההוראות בדבר אזיק אלקטרוני, כאמור בהחלטה מתאריך 13.7.06, יבוצעו מיד לאחר שהמצב  הכללי יאפשר זאת.

7.
בנתון להחתמת הערבים צד ג' לפי האמור לעיל, ניתן לבצע את שחרורו בפועל של המשיב כבר היום. שמעתי את בקשתה של ב"כ המאשימה לעכב את שיחרורו בפועל של המשיב כדי לאפשר לה הגשת ערר לביהמ"ש העליון, ואני דוחה אותה.

8.
בנתון לאי פרסום שמו של המשיב וכל פרט מזהה לגביו או לגבי המתלוננת, אין מניעה לפרסום ההחלטה הנוכחית.

ניתנה והודעה בפומבי בחיפה היום כ"ב בתמוז, תשס"ו (18 ביולי 2006) שעה 13.25 בנוכחות הצדדים הנ"ל (כל אחד מהנוכחים קיבל העתק של הפרוט' הנוכחי במעמד השימוע). 

	סגן נשיא

